Správa o činnosti P-SBZ od poslednej konferencie a za rok 2012

Vo svojom príspevku by som rád zosumarizoval, čo sa udialo za predchádzajúcich 12 mesiacov vo sfére bridžu na Slovensku, ale tentokrát sa budem venovať aj problémom, ktoré hýbali slovenským športom v širšom meradle.

Najprv sa pristavím pri domácich súťažiach. Vlani sme zaexperimentovali so zmenou na KO systém počas jesenného sústredenia prvej ligy, kde cieľom bolo zvýšiť počet rozdaní, ktoré najlepšie tímy zohrajú vzájomne proti sebe a udržať napätie až do konca súťaže. Som presvedčený, že oba tieto aspekty sa podarilo dosiahnuť vďaka športovcom dvoch najlepších družstiev. Víťazom prvej ligy sa stalo družstvo Légia Košice. V tomto družstve došlo ku zmene názvu z predchádzajúceho Lozorna, ale výkonnosť hráčov ostala zachovaná. Až do záveru samého finále sa výborne držalo družstvo KBK a kvalitný bridž ukázali všetky košické družstvá, ktoré obsadili 4 z prvých 5 miest. Na opačnom konci, v negatívnom svetle, sa predviedlo družstvo Laurus, ktoré z druhého miesta v roku 2010 kleslo na 7. miesto a s prvou ligou sa muselo minimálne na rok rozlúčiť. V druhej lige sa víťazom východnej konferencie stalo družstvo Blondínky (silná konkurencia v klube členkám družstva evidentne prospieva) a víťazom západnej konferencie družstvo Klasik.

V novom ročníku sme sa vrátili v prvej lige k predchádzajúcemu systému hlavne z dôvodu, aby aj výkonnostne slabší hráči si zahrali s reprezentantmi plný počet 20 a 20 rozdaní. V druhej lige máme peknú účasť 7 družstiev na východe, čo už vyzerá byť pomaly hraničný počet, s ktorým sa súťaž dá zorganizovať v rozumnom čase a s rozumnými nákladmi pre hráčov. Na druhej strane na západe máme iba tri družstvá, ale musím uviesť pozitíva hlavne v porovnaní s predchádzajúcimi skúsenosťami: všetky tímy sa prihlásili bez presviedčania, bez predlžovania lehoty na registráciu, kapitáni sa rýchlo dohodli na hracom termíne, vyzerá to tak, že súťaž sa po prvýkrát po rokoch dohrá dôstojne a s rovnakým počtom tímov a úľavu v tejto súvislosti si vychutnáva koordinátor. Hráčov na západe je dosť, dúfam, že v budúcom roku aj prihlásených tímov bude viac. Ak nie, tak pre tento prípad budeme musieť v propozíciách ligy na budúci rok myslieť na asymetrický model.

V druhom rade spomeniem štátnu športovú reprezentáciu. V roku 2012 sa Slovensko nezúčastnilo Majstrovstiev Európy družstiev v Dubline a zúčastnilo sa Olympijských hier duševných športov v Lille. Oboch súťaží sme sa nezúčastnili hlavne z finančných dôvodov, keď vložné do každej z nich v kategórii Open presahuje 3000 EUR. Podrobnejšie o týchto podujatiach ste sa mohli dočítať na stránkach nášho zväzu. Tento týždeň sa Slovensko zúčastnilo Hier malých zväzov v estónskom Tallinne. Išlo o družstvo v zložení, kde každý z jeho členov zažil v dospelej reprezentácii premiéru. S tromi víťazstvami a tromi prehrami sme v základnej skupine skončili na výbornom 3. mieste. V konkurencii, ktorá sa zišla ani jeden zápas nebol ľahký, Lotyši rovnako s 3 víťazstvami (z toho jedno proti nám) skončili o dva stupienky za nami a napríklad rozdiel medzi nami a poslednou Ukrajinou bol iba 15.5 VP. Objektívne mi druhá skupina pri rozlosovaní pripadala ťažšia a asi tomu aj tak bolo, lebo v konečnom poradí na miestach 5 a 6 boli tímy z druhej skupiny s veľkým náskokom pred nakoniec siedmym Lotyšskom. Všetci 4 naši hráči zahrali počas troch hracích dní svoj štandard, vyhli sa veľkým nedorozumeniam a Slovensko nakoniec obsadilo v záverečnom hodnotení 9. miesto.

Okrem podujatí pre Open reprezentáciu sme tento rok, aj vďaka gestu zo strany vedenia EBL, vyslali do zahraničia jeden mladý pár na Majstrovstvá Európy juniorských párov. A boli by sme vyslali aj dva, keby pri návrate Martina Vodičku nehrozila časová kolízia s jeho ďalšími povinnosťami. Kým vlani som po Opatiji na tomto mieste položil otázku, či je účasť mladých na medzinárodných podujatiach v Európe výnimkou alebo svitaním sa na lepšie časy, tak tento rok sa polovica hráčov z Opatije ukázala v Open tímoch a všetci traja to zvládli výborne. Ak vydržia (pridať môžu!) v príprave, tak o budúcnosť súťažného bridžu nemusíme mať obavy. Týmto chcem odkázať ostatným mladým, že ak ukážu snahu a budú sa zúčastňovať slovenských a dobre obsadených zahraničných súťaží, ponúknu nám obraz o svojej výkonnosti, tak tých najlepších môžeme podporiť aj pri zahraničných turnajoch. Z kvalitnej konkurencie nám môže vyrásť generácia, ktorá bude robiť Slovensku v bridži radosť.

V treťom rade spomeniem materiálne vybavenie. Po miešacom stroji a bridgemate-och sa podarilo hlavne vďaka dvojici Keméňová a Tomčáni dostať na Slovensko 300 balíčkov kariet a pracuje sa na tom, aby sme na Slovensko dostali druhý miešací stroj. V čom som predpokladal, že budeme vidieť výsledok skôr, je zabezpečenie zásten, či už ich kúpou, zapožičaním alebo výrobou. Máme jednoznačné ultimátum: do roka a do dňa: na ESFG sa bez nich nezaobídeme, čo však neznamená, že by nemohli byť vyskúšané aj skôr, napr. počas jarného sústredenia niektorej z líg.

Materiálové zabezpečenie sa, či to priznáme alebo nie, odvíja od finančnej situácie. Tá vyzerá byť pre tento rok v SBZ stabilná hlavne vďaka podpore od Ministerstva školstva, vedy, výskumu a športu SR. V tomto kalendárnom roku sa o slovenskom športe popísalo v tlačených a povedalo v elektronických médiách viac ako v minulosti. A tým určite nemyslím letnú olympiádu. Začalo to vznikom poradného výboru pri ministerstve, ktoré malo pripraviť pravidlá pre rozdeľovanie štátnych peňazí. Výsledkom skupiny 5 ľudí boli dve kritériá: popularita (masovosť) a úspechy (výkonnosť). Toto bol vôbec prvý návrh na akúsi objektivizáciu rozdelenia našich daní medzi športové zväzy. Potiaľto by som to považoval za chvályhodné. Keď sa však koeficienty premietli do čísel, tak až na niekoľko zväzov boli všetky ostatné nespokojné a doslova rozhorčené. Aby toho nebolo málo, tak biatlonový zväz v tom čase neoprávnene previedol 10% peňazí určených na areál v Osrblí na účet súkromnej firmy a začalo vyšetrovanie. V marci prišlo k výmene politickej garnitúry, športové zväzy argumentujúc členskou základňou dosiahli návrat ku predchádzajúcej praxi a sústredenými akciami v konečnom dôsledku dosiahli svoje: každému sa oproti roku 2011 niečo pridalo, hlavne aby bolo ticho. V tom čase sa začalo opäť diskutovať o strešnej organizácii slovenských športovcov, či má vzniknúť na zelenej lúke alebo zmenou niektorej zo súčasných organizácií. Nateraz to vyzerá na SOV, ktorého vedenie má ambíciu, ale je to postavené na hlavu: diskusia sa vedie o tom, či má mať futbal jedného zástupcu vo vedení zo stanov alebo sa kandidát SFZ bude zúčastňovať volieb spolu s ostatnými kandidátmi. O tom, že SOV nemá skúsenosti s masovým športom, s výchovou mladých športovcov, s každodennou mravenčou a nedocenenou prácou v kluboch sa hovorí až v druhom rade. Takže zrejme opäť ide o slovenský prístup: ak sa majú rozdeľovať peniaze, tak tam musím byť a že základné stavebné kamene sú akési vratké, no čo už. V novembri sa SOV chystá zmeniť svoje stanovy, otvoriť sa a pozvať do svojich radov aj neolympijské športy. Na druhej strane je potrebné uviesť, že SOV už teraz združuje najviac športových zväzov a má silné medzinárodné renomé. A na tretej strane uvádzam, že vláda SR sa ešte vôbec nevyjadrila, či akúkoľvek strešnú organizáciu akceptuje za svojho partnera a či jej vôbec niektoré kompetencie posunie (typicky by mohlo ísť o každoročné rozdeľovanie balíka dotácií, napr. aby sa politici vyhli zodpovednosti – a športovci nech si to vyriešia medzi sebou).

Toto ticho vydržalo do spomínanej olympiády. V čase olympijských hier a aj po nich otázky financovania, kritérií a oprávnenosti vynakladania štátnych prostriedkov opäť na pár dní zarezonovali, ale seriózne podklady na stôl nikto nedal a ani neviem o tom, že by bol záujem niečo „vyhrabať“, či už v prospech alebo v neprospech niektorého z veľkých zväzov. Ministerstvo si uvedomuje problém s evidenciami športovcov a prichádza so zavedením systému centrálneho registra. Každý zväz, pokiaľ chce byť príjemcom dotácie, musí uviesť dosť podrobné údaje o sebe, o svojich zástupcoch, kluboch, členoch. A tu začína náš významný problém, keď máme na Slovensku hráčov, ktorí odmietajú stať sa členmi zväzu. Bez rozšírenia členskej základne bude čoraz ťažšie dokladovať životaschopnosť slovenského bridžu, čím si sami pílime pod sebou konár. Preto chcem využiť to, že sme tu v najširšom zložení a požiadať zástupcov klubov o spoluprácu pri napĺňaní databázy. Pred necelými dvomi rokmi vyšlo P-SBZ s iniciatívou na podporu vzniku nových klubov na Slovensku. Za celý ten čas sa našiel iba jeden nový klub, ktorý môže o sebe povedať, že bol oficiálne založený, čo považujem za neúspech, očakával som od toho viac.

Na závere spomeniem cezhraničnú spoluprácu. Vlani som sa zmienil o užších vzťahoch s Maďarmi. Za uplynulých 12 mesiacov som sa osobne stretol s prezidentom maďarského zväzu, podporili sme maďarského kandidáta pre zvolenie na voľné miesto v exekutíve EBL, dostali sme konkrétnu ponuku na účasť slovenských hráčov v ligových súťažiach za rovnakých podmienok, deklarovali sme spoluprácu pri predložení projektu stredoeurópskej bridžovej akadémie mládeže, ktorá by rotovala v HU, SK, CZ a AT. V súvislosti s českým zväzom mi napadajú dva momenty: prvým je, že naši západní susedia majú nové zloženie ústredia ČBS a s p. Macurom sme od prvého mesiaca po jeho zvolení v mejlovom kontakte. Druhým momentom je, že nové vedenie ÚČBS pred začiatkom aktuálneho ligového ročníka otvorilo otázku platnej dohody o spolupráci v súvislosti so zamýšľaným odstupňovaným členským príspevkom do ČBS, kde sa obáva, aby českí hráči nevyužívali nepomer členských poplatkov na menej či viac hromadné registrácie v SBZ namiesto v ČBS. Túto otázku sa do začiatku českej ligy uzavrieť nepodarilo. Otvorené sú alternatívy vyrovnávacieho poplatku pre účasť členov SBZ v českej lige alebo dodatkovanie dohody obmedzujúcej účasť práve na ligové súťaže (buď sa dotkne iba celoštátnych alebo všetkých) alebo môže dôjsť k obojstrannému vypovedaniu dohody, keďže pre účasť na všetkých ostatných súťažiach budú mať hráči z oboch strán rieky Moravy rovnaké podmienky. A to, že našim členom prideľujeme MB za výsledky v Čechách a opačne to neplatí, nie je záležitosť dohody.

Na záver mám pre Vás jednu podstatnú zmenu, ktorú chystáme v súvislosti s Medzinárodnými majstrovstvami Slovenska a na ktorú Vás chcem upozorniť. Budúci rok sa ich konanie presúva do Košíc. Táto zmena je vyvolaná organizáciou ESFG, ktorým nás EBL poctila. Som presvedčený, že vďaka našim košickým členom a dobrovoľníkom z ostatných klubov, ktorý nám vypomôžu, sa nám podarí zvládnuť toto podujatie tak, že účastníci si z neho odnesú iba pozitívne dojmy. Podľa spätnej väzby, ktorú som pred pár dňami dostal v Tallinne, účasťou by sme sa mali zaradiť medzi najúspešnejšie hry malých zväzov: Slovensko má výhodnú polohu, kam to majú relatívne blízko športovci z balkánskych aj pobaltských krajín a budúci rok okrem otvorených Majstrovstiev Európy nechystá EBL žiadne veľké podujatie, a preto je nádej, že v pokladniciach malých zväzov ostanú prostriedky na vyslanie výpravy k nám.

Ďakujem **Vám** za pozornosť a z tohto miesta aj zvyšným štyrom členom P-SBZ, ktoré vďaka Vašej dôvere vyjadrenej vo voľbe spred roka funguje vo výrazne pozmenenom zložení. Zvykáme si na seba, ale čo je pre mňa podstatné: všetci štyria konajú v prospech nás a v prospech Vás, pomáhajú mi v činnosti a snáď trošku pomáham aj ja im.

Poprad, 29. septembra 2012